《曾主管由宜春道中得遗弃小儿属予收养道间寄诗纪实次韵奉酬》
宋代·许及之

日月被八极，覆盆自无明。阳春妪万物，孤翰有悲鸣。

所以圣明治，要烛幽隐情。一旱出料外，谁与填饥坑。

豪家亦何心，闭籴门忍横。指囷宽嗷嗷，凛若临大兵。

雨馀百忧洗，痛定犹忡怔。今代子曾子，赞画外台清。

高轩昨过我，绝尘不容瞠。归途出城闉，岸许闻啼婴。

下车非内交，一念千金轻。摩挲脱九死，感慨恩更生。

抱持涉数舍，见我托此𡞦。再拜敢有渝，鞠养专厢荣。

嗟予何为者，世故亦饱更。识君千万间，胸次久已成。

所饥非一儿，公乎勉功名。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。